Peter Hummelgaard (S), 2025-04-29:
Tak for ordet.
Og tak til alle ordførerne for de, synes jeg, overvejende positive indlæg.
Som flere har nævnt, udspringer det her lovforslag af et borgerforslag om, at dansk politi skal kunne bruge genetisk slægtsforskning ved brug af en dna-baseret slægtsforskningsdatabase.
Og som flere også har nævnt, rundede det her borgerforslag flot 50.000 støtter tilbage i september 2022.
Det er fremsat af drabsefterforskeren Martin Wittrup Enggaard, som er til stede i salen i dag, og jeg synes, det er et forbilledligt eksempel på, hvad det også er, engagerede medarbejdere, også i politiet, kan fremdrive af fremskridt.
Jeg vil i dag gerne benytte lejligheden til at sige tak til alle de borgere, der stod bag borgerforslaget, for at sætte fokus på en efter min mening meget vigtig dagsorden.
Jeg vil også gerne takke de partier, der stemte for beslutningsforslaget, for at bakke op om forslaget.
For erfaringer fra udlandet har jo nemlig vist, at genetisk slægtsforskning ved brug af en dna-baseret slægtsforskningsdatabase kan være et effektivt redskab til at opklare meget alvorlige forbrydelser.
Genetisk slægtsforskning er således bl.a. set anvendt i USA ved brug af kommercielle slægtsforskningsdatabaser, og metoden er også blevet anvendt i Sverige til brug for opklaring af et 16 år gammelt dobbeltdrab.
Genetisk slægtsforskning er en metode, der går ud på at sammenligne oplysninger fra et dna-spor fra en formodet ukendt gerningsperson med oplysninger i en dna-baseret slægtsforskningsdatabase med henblik på at kunne identificere slægtninge til den pågældende gerningsperson.
Herefter vil man via offentlige registre som f.eks. kirkebøger og personregistre eventuelt kunne kortlægge slægtsrelationer tilbage i tiden og forsøge at finde fælles forfædre for derefter at udarbejde et stamtræ frem til nutiden med henblik på i sidste ende at identificere gerningspersonen.
Genetisk slægtsforskning er på den måde et værktøj, der kan være med til at sikre, at flere gerningspersoner bliver draget til ansvar for deres alvorlige forbrydelser.
Det er i den forbindelse centralt for regeringen, at politiets anvendelse af genetisk slægtsforskning er reguleret af en særskilt retlig ramme.
Den særskilte retlige ramme skal sikre, at metoden kun bliver brugt i sager, hvor den samfundsmæssige interesse i at anvende oplysninger fra en kommerciel dna-baseret slægtsforskningsdatabase overstiger hensynet til privatlivets fred.
Lovforslaget har til formål at tilvejebringe en særskilt retlig ramme for politiets brug af genetisk slægtsforskning ved brug af en dna-baseret slægtsforskningsdatabase som efterforskningsmiddel.
Brugen af genetisk slægtsforskning skal anvendes i sager, hvor politiet, selv om der er fundet dna-spor på gerningsstedet, ikke kan komme videre med efterforskningen.
Der lægges med lovforslaget op til, at der i retsplejeloven indsættes en ny bestemmelse, hvorefter politiets brug af genetisk slægtsforskning som efterforskningsmiddel reguleres.
Vi foreslår med lovforslaget, at politiet kan anvende genetisk slægtsforskning som led i efterforskningen af en lovovertrædelse, hvis der for det første er bestemte grunde til at antage, at dna-sporet stammer fra gerningspersonen, og hvis efterforskningen for det andet angår terror, voldtægt, drab eller en overtrædelse af straffeloven af særdeles alvorlig karakter, og hvis efterforskningsskridtet for det tredje må antages at være af afgørende betydning for efterforskningen.
Nogle af høringsparterne har peget på, at der bør indføres et krav om retskendelse, hvis politiet skal kunne bruge genetisk slægtsforskning.
Jeg vil i den sammenhæng bare oplyse, at krav om forudgående retskendelse i almindelighed bliver brugt, hvis der er tale om et tvangsindgreb over for en bestemt person, f.eks. ved aflytning af en mistænkt eller ransagning af personers bolig.
Genetisk slægtsforskning indebærer på den anden side en videregivelse af personoplysninger, der stammer fra en formodet gerningsperson, og udgør således ikke et tvangsindgreb over for en bestemt person.
Så på den baggrund er der i lovforslaget ikke lagt op til et krav om forudgående retskendelse ved politiets anvendelse af genetisk slægtsforskning.
Med lovforslaget ønsker regeringen at indføre en specifik retlig ramme for politiets brug af genetisk slægtsforskning som et efterforskningsmiddel.
Jeg både håber på og tror, at vi med det her værktøj kan sikre, at flere gerningspersoner bliver stillet til ansvar for deres grusomme handlinger.